Wagte by stortingsterrein doodgeskietArgieffoto (Foto: Kent Williamson) ŉ Span bestaande uit lede van verskeie polisie-eenhede is saamgestel om die moord op twee veiligheidswagte by ŉ stortingsterrein in Mosselbaai te ondersoek. Die polisie is Maandag net ná 05:00 in kennis gestel van twee liggame wat buite die veiligheidskantoor op die Louis Fourie-tuinafvalstortingsterrein naby Kwanonqaba aangetref is. Daar is vasgestel dat die slagoffers veiligheidswagte, albei 28 jaar oud, is. Hulle het albei koeëlwonde in die kop gehad. Sers. Christopher Spies, polisiewoordvoerder, het gesê die wagte is Sondagaand ontplooi om wag te hou by die terrein. “Die gebied is deur misdaadtoneelkenners gefynkam vir leidrade. Die motief vir die moord moet nog vasgestel word. Die verdagte of verdagtes is nog op vrye voet en ŉ soektog is van stapel gestuur.”